促纖歎
作者：舒岳祥
朝代：宋

paragraphs: 刺刺重剌剌，唧唧復唧唧。
只解促鬢絲，豈能催婦織。
織亦何用催，有絲願成匹。
今夏蠶薄收，巧手閑刀尺。
昨下急急符，三日立稅籍。
篋中無餘絲，紅女淚雙滴。
汝更催不休，使我不得息。
汝因貪與嗔，形化生股翼。
不特登我門，又入牀下壁。
號我夜不眠，墐戶無計塞。
何時清霜來，堀堁同一寂。